גורדון מור

גורדון ארל מור (באנגלית: Gordon Earle Moore; 3 בינואר 1929 – 24 במרץ 2023) היה מייסד חברת אינטל יחד עם רוברט נויס ויושב-ראש החברה. במאמר שפורסם ב-19 באפריל 1965 במגזין Electronics Magazine העלה תזה המכונה חוק מור.

ביוגרפיה
גורדון מור נולד בסן פרנסיסקו, וגדל בפסקדרו  שבקליפורניה. בוגר במדעים (B.Sc) בכימיה מאוניברסיטת קליפורניה בברקלי (1950) ודוקטור בכימיה ובפיזיקה מהמכון הטכנולוגי של קליפורניה (Caltech) (1954). לפני לימודיו בברקלי, הוא עשה את שנתו הראשונה והשנייה באוניברסיטת סן חוזה, שם פגש את אשתו לעתיד, בטי.

קריירה

ייסוד אינטל ותפקידי ניהול 
ביולי 1968 יסד מור את חברת אינטל יחד עם רוברט נויס. הוא כיהן בתפקיד סגן נשיא החברה עד 1975 עת מונה לנשיא ולמנכ"ל. באפריל 1979 מונה לתפקיד יושב-ראש הדירקטוריון. מור נשאר בתפקיד המנכ"ל עד 1987. מ-1997 החזיק בתואר יושב-ראש אמריטוס של אינטל, והיה חבר דירקטוריון החברה עד שנת 2001.

תרומות לפיתוחים טכנולוגיים 
ב-2001 תרמו מור ואשתו 600 מיליון דולר ל-Caltech, הסכום הגבוה ביותר שנתרם למוסד להשכלה גבוהה עד אז. לדברי מור מטרת התרומה הייתה לשמירת Caltech בחזית הקדמית של המחקר והטכנולוגיה. מור היה יושב-ראש חבר הנאמנים של Caltech מ-1994 עד 2000, והמשיך להיות חבר בחבר הנאמנים. 

ב-6 בדצמבר 2007 תרמו גורדון מור ואשתו 200 מיליון דולר ל-Caltech ולאוניברסיטת קליפורניה לפיתוח הטלסקופ האופטי הגדול ביותר בעולם. לטלסקופ יהיו 30 מטר של מראות לאורכו, פי שלושה לערך מהשיא הנוכחי.

יחד עם אשתו הקים מור את קרן בטי וגורדון מור.

חוק מור 
בשנת 1965 פרסם תחזית במדעי המחשב, הלא הוא "חוק מור", שקבע כי כוח החישוב יכפיל את עצמו בהתאם להכפלת מספר הטרנזיסטורים בשבבי הסיליקון. כעבור כעשור תוקנה הנוסחה כך שההכפלה תתקיים פעם בשנתיים. התחזית גרמה לאינטל ולחברות מתחרות להשקיע במחקר ובפיתוח התעשייה.

הוקרה

 אסטרואיד 8013 Gordonmoore  שהתגלה על ידי אלינור הלין ב-1990 נקרא על שמו.
 ב-2002 העניק לו הנשיא ג'ורג' בוש את מדליית החירות הנשיאותית, עיטור הכבוד האזרחי הגבוה ביותר בארצות הברית. 
 ב-2003 נבחר להיות חבר באגודה האמריקאית לקידום המדע.

 הספרייה במרכז המדע המתמטי של אוניברסיטת קיימברידג' נקראת על שמו ושם אשתו בטי, כמו כן גם מבנה מעבדות מור (הוקדש ב-1996) ב-Caltech.

 2004 - מדליית פרקין 

 2010 - פרס דן דוד בחקר העתיד בקטגוריית "מחשבים וטלקומוניקציה" .

קישורים חיצוניים

 

 
 
 הביוגרפיה של גורדון מור, באתר אינטל

הערות שוליים 

סן פרנסיסקו: אישים
אינטל: מנהלים
אמריקאים בתעשיית המחשבים
אנשי עסקים אמריקאים
חלוצי המחשוב
מיליארדרים אמריקאים
תורמי התחייבות הנתינה
בוגרי אוניברסיטת קליפורניה בברקלי
זוכי המדליה הלאומית לטכנולוגיה ולחדשנות
בעלי תואר דוקטור מהמכון הטכנולוגי של קליפורניה
זוכי מדליית הכבוד של ה-IEEE
מקבלי מדליית החירות הנשיאותית
זוכי מדליית פרקין
זוכי פרס דן דוד
אישים שעל שמם כוכב לכת מינורי
אמריקאים שנולדו ב-1929
אמריקאים שנפטרו ב-2023
בוגרי הקולג' לכימיה באוניברסיטת קליפורניה בברקלי